Բերտա Մորիզոն մանուշակների փնջով

«Բերտա Մորիզոն մանուշակների փնջով» (), ֆրանսիացի գեղանկարիչ, իմպրեսիոնիզմի կարկառուն ներկայացուցիչ Էդուարդ Մանեի նկարներից։ Այս ստեղծագործությունը հեղինակը վրձնել է 1872 թվականին։  Յուղաներկով կտավի չափերն են 55,5 × 40,5 սմ։

Այսօր «Բերտա Մորիզոն մանուշակների փնջով» ստեղծագործությունը պահպանվում և ցուցադրվում է Օրսե թանգարանում (Փարիզ, Ֆրանսիա)։

Ստեղծման պատմություն 
1868 թվականին Մանեն ծանոթանում է Ժան Օնորե Ֆրագոնարի ծոռնակից՝ նկարչուհի Բերտա Մորիզոյի հետ։ Նրանց միջև սերտ բարեկամական կապ է ստեղծվում:

Հեղինակը Մորիզոյի դիմանկարների մի ամբողջ շարք է վրձնել՝ սկսած 1869 թվականից «Պատշգամբ» նկարով։

Այն կտավը Մանեն նկարել է Փարիզի կոմունայի անկման շրջանում, երբ Ֆրանս-պրուսական պատերազմի ժամանակ վերադառնում է Ազգային գվարդիայի ծառայությունից։

Նկարագիր 

«Բերտա Մորիզոն մանուշակների փնջով» ստեղծագործությունը Մանեն վրձնել է հընթացս երկու սեանսի։ Որպես երախտիք հեղինակը բնորդուհուն է նվիրում մի կտավ, որտեղ պատկերել է մանուշակների փունջ, ծալված հովհար և երկտող, որում գրված է. «à Berthe Morisot… Édouard Manet» («Բերտա Մորիզոյին- Էդուարդ Մանե»)։

Դիմանկարի վերևի աջ անկյունում Մանեն թողել է ստորագրությունը՝ «Manet 72»:

Մոդելը պատկերված է լուսավոր ֆոնին։ Կինը սևատարազ է։ Կրում է ականջօղեր։ Լույսը կտավի վրա ընկնում է ձախ կողմից, որի պատճառով Բերտայի մի կիսադեմը լավ լուսավոր է, մյուսը՝ ստվերապատ։ Այս լուսավորումը անսովոր է Մանեի արվեստում, քանի որ նա միշտ հավասար լուսավորում է կիրառել։ Մանուշակները հազիվ են տեսանելի լանջաբացվածքի մոտ։

Մանեն վաճառել կամ նվիրել է «Բերտա Մորիզոն մանուշակների փնջով» դիմանկարը կոլեկցիոներ և քննադատ Թեոդոր Դյուրեին։ Մորիզոն վերագնել է կտավը 1894 թվականին 5100 ֆրանկով։ Վերջինիս մահից հետո՝ 1895 թվականին կտավը մնում է դստեր՝ Ժյուլիի մոտ ընդհուպ մինչև մահը՝ 1966 թվականը։ Դրանից հետո Ժյուլի որդուն՝ Կլեման Ռուարին է անցնում նկարը։ 1988 թվականին այս ստեղծագործությունը ձեռք է բերում Օրսե թանգարանը։

Ծանոթագրություններ

Արտաքին հղումներ 
 
 

1872 նկարներ
Օրսե թանգարանի նկարներ
Ֆրանսիայի արվեստ
Կանանց դիմապատկերներ